उज्जैन। महाकाल मंदिर क्षेत्र में मांस की दुकानों पर प्रतिबंध लगाने के कलेक्टर के आदेश के बाद स्वर्णिम भारत मंच की ओर से शुक्रवार को गुदरी चौराहे से आभार रैली निकाली गई। मिर्जा नईम बेग मार्ग पर एक दुकानदार से विवाद और आपत्तिजनक नारे लगाने से विशेष समुदाय के लोगों ने रैली पर पथराव शुरू कर दिया। दोनों पक्षों के लोग आमने-सामने हो गए।
हालात को नियंत्रित करने के लिए टंकी चौक और छतरी चौक इलाके में भारी संख्या में पुलिस फोर्स पहुंच गया। लोगों को खदेड़ने के लिए पुलिस ने बल प्रयोग भी किया। पुलिस ने दुकानदार की शिकायत पर दो नामजद व 18-20 अज्ञात के खिलाफ मुकदमा दर्ज किया है।
दुकान में घुसने का आरोप: स्वर्णिम भारत मंच के संयोजक दिनेश श्रीवास्तव ने बताया कि उन्होंने कलेक्टर का आभार जताने के लिए रैली निकाली थी। रैली मिर्जा नईम बेग मार्ग पर पहुंची तो टंकी चौराहे की ओर से एक पक्ष के दर्जनों लोग धार्मिक नारे लगाते हुए आए और पथराव दिया।
पथराव होते ही दानीगेट, मिर्जा नईम बेग मार्ग, छत्री चौक व टंकी चौक में लोगों ने दुकानों के शटर गिरा दिए। इंदौर रेडीमेड दुकान के मालिक इंसाफ पिता सुबराती खान का कहना था कि रैली में शामिल लोग उसकी दुकान में घुस आए थे। उससे मारपीट की। खबर मिलते ही सभी थानों का बल और रिजर्व पुलिस बल लेकर एडीएम अवधेश शर्मा और एएसपी अमरेंद्र सिंह पहुंच गए।
मंच के श्रीवास्तव ने बताया शनिवार को प्रभारी मंत्री को ज्ञापन सौंप कर मामले से अवगत कराया जाएगा।
कलेक्टर और एसपी भी पहुुंचे
कलेक्टर कवींद्र कियावत और एसपी एमएस वर्मा ने इलाके का दौरा किया। लोगों से शांति व दुकानें खोलने की अपील की।
दो नामजद और डेढ़ दर्जन अज्ञात पर मुकदमा: कोतवाली टीआई विवेक कनोडिया ने बताया कि दुकानदार इंसाफ की शिकायत पर दिनेश श्रीवास्तव, सुखविंदर खनूजा, मनीष सिंह चौहान व तेजू समेत करीब डेढ़ दर्जन के खिलाफ धारा 298, 506, 323, 147, व 148 के तहत प्रकरण दर्ज किया है।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva